Lei d'o Sector Ferroviario

A denominación Lei d'o Sector Ferroviario (pronunciau [ˈlɛj~ˈlaj do seˈtor~sewˈtor feroˈbjaɾjo] en aragonés. En castellano Ley del Sector Ferroviario) fa rereferencia a dos leis succesivas que regulan o ferrocarril en Espanya dende 2003 dica l'actualidat: Normativa General Ferroviaria en a web de l'AESF; consultada o 9 de marzo de 2019.
Lei 39/2003 d'o Sector Ferroviario, aprebada lo 17 de noviembre de 2003, que derogó as partes de l'anterior Lei d'Ordenación d'os Transportes Terrestres (LOTT) de 1987 que feban referencia a o ferrocarril, y a la suya vegada fue derogada por a siguient Lei d'o sector Ferroviario en 2015.
Lei 38/2015 d'o Sector Ferroviario, aprebada lo 29 de setiembre de 2015, que derogó l'anterior Lei de 2003 y ye encara en vigor.

As dos leis s'han visto modificadas por l'aprebación de Reyals Decretos y Reyals Decretos-lei, y por atras leis, entre a suya vichencia. As leis se complementan con atras normativas, como son as prescriptivas Órdens Ministerials d'o Ministerio de Fomento (Órdens FOM), pa poder-se desplegar.

 Contexto 

A primer Lei d'o Sector Ferroviario (2003) naixó pa transposar en a lechislación espanyola as ordinacions d'as Directivas d'o Parlamento Europeu y o Consello Europeu sobre o sector d'o ferrocarril. A Directiva 91/440/CEE d'o Consello Europeu, de 1991, ordenaba deseparar lo menos contablement a expleitación d'os servicios de transporte ferroviario contra l'administración d'a infraestructura. Ley 39/2003, de 17 de noviembre, del Sector Ferroviario; consultada o 9 de marzo de 2019. En Espanya, a LOTT de 1987, vichent tamién pa o sector ferroviario dica alavez, consideraba que camín y vehiclo formaban una unidat d'expleitación en o ferrocarril, por o cual yera en contraposición con a dita Directiva europea.

Antimás, a mas recient Directiva 2001/12/CE de Parlamento y Consello europeus, de 2001, dexichiba a os estaus miembros que ubrisen os suyos rez a la competencia, y a las empresas y agrupacions empresarials que queresen fer servicios de transporte por ferrocarril, especialment de mercaderías. D'ixa manera, a Unión se miraba de forzar a os estaus miembros que teneban monopolio de grans companyías nacionals dende a quiebra y/u desistimiento mayoritario d'as privadas en o periodo d'entre-guerras, como Espanya con RENFE, Francia con SNCF u Alemanya con DB, a que rompesen os ditos monopolios, seguindo bellas similituz con o que heba feito Reino Uniu en os anyos 1990 (que privatizó totalment os suyos ferrocarrils dende 1993, mesmo la infraestructura), y ubrisen a puerta a la futura dentrada de competidors privaus. O modelo britanico de privatización se troba huei en proceso de reversión, a consecuencia de graus accidents, neglichencias y manca d'inversions, con a quiebra d'o principal administrador d'infraestructuras, Railtrack, en 2001, que suposó la restitución d'un administrador publico en 2002. Catástrofe ferroviaria Británica, consultau o 9 de marzo de 2019.

Paralelament, a Directiva 95/18/CE d'o Consello Europeu, de 1995, planteyaba la necesidat de regular a concesión de Licencias d'Empresa Ferroviaria a os operadors, cuestión que no teneba transposición en o marco legal espanyol.

Finalment, a Directiva 2012/34/UE, de 2012, determinó a decisión de redactar una nueva Lei d'o Sector Ferroviario porque abordaba la creyación d'un solo espacio ferroviario europeu, os principios de transparencia y sustenibilidat en l'administración y operación ferroviaria, en a financiación d'as infraestructuras y en a contabilidat d'as empresas ferroviarias. Ley 38/2015, de 29 de setiembre, del Sector Ferroviario en o BOE de 30/09/2015; consultada o 9 de marzo de 2019.

 Obchectivos 
As dos leis ateseran entre os suyos obchectivos:Ley 39/2003, de 17 de noviembre, del Sector Ferroviario en o BOE de 18/11/2003; consultada o 9 de marzo de 2019.]

A creyación d'un sistema ferroviario común en tot l'Estau espanyol.
Sastisfer as necesidaz d'a sociedat en l'ambito d'o transporte ferroviario, con o maximo grau d'eficacia.
Determinar as pautas pa coordinar as actuacions d'as diferents administracions que puedan afectar a o transporte por ferrocarril.
Deseparar o rechimen churidico aplicable a las infraestructuras ferroviarias contra os servicios que sobre ellas se i presta.
Asegurar a eficiencia d'o Rete d'acuerdo con a correcta utilización d'os recursos disponibles.
Preveyer un sistema d'atorgamiento de Licencias que faiga posible l'acceso d'as empresas a lo mercau ferroviario.
Regular l'acceso a la infraestructura ferroviaria de forma obchectiva, transparent y no discriminatoria.

A Lei 39/2003 conteneba bels puntos que ya no i son en a 38/2015:
Promover y regular a construcción de nuevas infraestructuras ferroviarias.
Regular, adintro de l'ambito d'as competencias estatals, l'acceso a la infraestructura ferroviaria. En a Lei de 2015 no i ha mención a la competencia de l'Estau.
Determinar os organs que forman l'Administración ferroviaria de l'Estau, y o suyo rechimen churidico.

A Lei 38/2015, contimparada, incorpora:
Promover a competencia en a prestación de servicios de transporte ferroviario, con respecto a os principios d'obchectividat, transparencia y no discriminación.
Establir os criterios pa que o transporte por ferrocarril de viachers y mercaderías se faiga con eficacia, contino y en condicions idonias de seguridat.
Promover a prestación de servicios ferroviarios con seguridat, definindo as obligacions que en ixa materia incumben a toz os achents que operan en o Rete Ferroviario d'Intrés Cheneral, y determinar as atribucions de l'autoridat nacional responsable d'a seguridat ferroviaria. Se creya l'Achencia Estatal de Seguridat Ferroviaria (AESF).
Regular a investigación d'os accidents y incidents ferroviarios, y as facultaz y normas de funcionamiento d'a Comisión d'investigación d'accidents ferroviarios (CIAF).

 Consecuencias 
Dende que s'aprebó a primer Lei d'o Sector Ferroviario espanyola, o mercau ferroviario espanyol s'ha visto modificau a-saber-lo. L'1 de chinero de 2005 s'escindió l'antiga RENFE, que heba administrau as infraestructuras ferroviarias d'o país y operau toz os trens dende 1941, en dos sociedaz publicas: Adif y Renfe Operadora. Tamién, pa las zaguerías d'aquel mesmo anyo dentrón a chugar as primeras operadoras de ferrocarril privadas, anque solament en o mercau de mercaderías, sacando-le a la operadora publica Renfe os primers trens.

A Lei 39/2003 d'o Sector Ferroviario tamién definiba por primer vegada o concepto de Rete Ferroviario d'Intrés Cheneral, o concepto de Capacidat d'o Rete, y o de Declaración sobre o Rete, y le atorgaba a Adif a competencia d'elaborar-la.

Se creya tamién o concepto d'empresa ferroviaria, y se regula la concesión d'una licencia obligatoria pa poder operar en o RFICh. Pa obtener a dita licencia d'empresa ferroviaria, entre atras cosas cal tener personal propio contractau y a solvencia financiera suficient y guaranciada pa fer-le frent a indemnizacions y sancions que se pueda derivar d'on accidents, incidents y faltas cometidas por a empresa u o suyo personal.

S'introduce en o mercau ferroviario o principio de libre competencia, en primeras nomás en o transporte de mercaderías (2005), pero dende 2020 se prevei que se faiga tamién con o transporte de viachers.

Se creya la Comisión d'Investigación d'Accidents Ferroviarios y, dende 2015, l'Achencia Estatal de Seguridat Ferroviaria, que evalúa y emite a normativa reglamentaria d'o trafego ferroviario. S'asume asinas y queda bien definidas unas competencias que enantes yeran poco concretas adintro d'a Dirección General de Ferrocarriles.

 Referencias 



 Se veiga tamién 

Administrador d'Infraestructuras Ferroviarias.
Rete Ferroviario d'Intrés Cheneral.

Sector Ferroviario, Lei d'o
Categoría:Ferrocarril en Espanya